b'\n_START_ARTICLE_\nZlo\xc4\x8din in kazen\n_START_SECTION_\nVsebina\n_START_PARAGRAPH_\nRevni \xc5\xa1tudent Rodion (Rodja) Romanovi\xc4\x8d Raskolnikov zagovarja teorijo, da se ljudje delijo na u\xc5\xa1i, ki niso zmo\xc5\xbene velikih dejanj, in na redke posameznike, ki so dovolj mo\xc4\x8dni, da lahko vzamejo pravico v svoje roke in lahko zagre\xc5\xa1ijo tudi zlo\xc4\x8din, \xc4\x8de se jim to zdi potrebno. Tak zlo\xc4\x8din je upravi\xc4\x8den, \xc4\x8de je v prid celotni dru\xc5\xbebi. Raskolnikov na podlagi te teorije zagre\xc5\xa1i umor oderu\xc5\xa1ke starke Aljone Ivanovne, v afektu pa ubije tudi njeno sestro Lizaveto, ki ga preseneti na kraju zlo\xc4\x8dina. Z umorom si ho\xc4\x8de dokazati, da spada med tiste posameznike, ki lahko spreminjajo svet. Za vzor si vzame Napoleona. Umor se mu sicer posre\xc4\x8di, vendar ga pozneje za\xc4\x8dne prevzemati ob\xc4\x8dutek krivde. Izpove se prostitutki Sonji Marmeladovi, v katero se tudi zaljubi. Po nekaj pogovorih z njo se odlo\xc4\x8di, da zlo\xc4\x8din prizna policiji. Kaznujejo ga s prisilnim delom v Sibiriji, kar pa za Raskolnikova ni najhuje; najhuj\xc5\xa1e je spoznanje, da je tudi on ni\xc4\x8d ve\xc4\x8d kakor u\xc5\xa1. Roman se na nek na\xc4\x8din vseeno sre\xc4\x8dno kon\xc4\x8da, saj Sonja Raskolnikovu sledi v Sibirijo. Tam dolgo ostane zakrknjen in zamorjen, a se nekega jutra ob reki prebudi in odlo\xc4\x8di za\xc5\xbeiveti novo \xc5\xbeivljenje s Sonjo potem, ko bo prestal kazen.'